S-221/2008

Mál þetta, sem þingfest var þann 30. apríl sl. og dómtekið þann 2. júní sl., var höfðað með ákæru lögreglustjórans á Selfossi, dagsettri 14. apríl 2008, á hendur R-x-x W-x-x Z-x-x, kt. 000000-0000, Sambyggð 6, Þorlákshöfn,

„fyrir umferðarlagabrot

með því að hafa, aðfaranótt laugardagsins 23. febrúar 2008, ekið bifreiðinni ZZ-087 um Þelamörk í Hveragerði, óhæfur til að stjórna bifreiðinni örugglega vegna áhrifa amfetamíns, kókaíns og tetrahýdrókannabínólsýru.

Telst brot ákærða varða við 1., sbr. 2. mgr. 45. gr. a. umferðarlaga nr. 50,1987 sbr. 5. gr. laga nr. 66/2006, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar, samkvæmt 101. og 102. gr. umferðarlaga nr. 50, 1987, sbr. lög nr. 44, 1993, lög nr. 57, 1997, lög nr. 23, 1998, lög nr. 132, 2003, lög nr. 84, 2004 og lög nr. 66, 2006.“

Ákærði kom fyrir dóminn þann 30. apríl sl. ásamt túlki og neitaði að hafa verið undir áhrifum fíkniefna og ófær um að stjórna ökutækinu örugglega eins og greinir í ákæru. Aðalmeðferð fór fram 2. júní sl. Krafðist verjandi ákærða sýknu auk málsvarnarlauna og að þau yrðu greidd úr ríkissjóði.

Málsatvik:

Í frumskýrslu lögreglunnar kemur fram að lögreglan hafi verið við eftirlit þegar hún veitti bifreið athygli þar sem verið var að stöðva hana í Þelamörk, austan við Breiðumörk. Umráðamaður bifreiðarinnar hafi verið farþegi en ákærði ekið. Við afskipti af ákærða vaknaði grunur um að hann væri undir áhrifum fíkniefna og var því fengið þvagsýni hjá honum sem svaraði jákvætt á AMP, COC og THC auk þess sem dauf svörun var við MET. Var ákærði því fluttur á lögreglustöðina á Selfossi og blóðsýni tekið hjá honum.

Skýrslur fyrir dómi.

Ákærði gaf skýrslu fyrir dóminum og kvaðst hafa komið akandi frá Reykjavík en með honum voru fleiri í för. Hefði verið ákveðið að koma við í Hveragerði og sækja annan aðila sem ætlaði með þeim til Selfoss. Hefði liðið þónokkur stund áður en lögregla kom, það langur tími að ákærða hefði gefist tími til að fara út og kasta af sér þvagi. Ákærði svaraði því ekki til hvort hann hefði neytt fíkniefna fyrr um kvöldið.

G-kk-nf S-kk-nf G-kk-nf lögreglumaður kom fyrir dóminn og kvaðst hafa verið kallaður út til aðstoðar í Hveragerði í þeim tilgangi að leita að fíkniefnum í bifreiðinni. Á meðan verið var að ræða við ökumanninn hefði vaknað grunur um áhrif fíkniefna og hann því beðinn um að gefa þvagsýni sem hann hefði gert án athugasemda. Þvagsýnið hefði sýnt jákvæða svörun og því hefði verið ákveðið að færa ökumanninn á lögreglustöð til frekari rannsókna.

O-x-x I-x-x lögreglumaður kom fyrir dóminn og kvaðst hafa verið við eftirlit í umrætt sinn í Hveragerði og séð bifreið aka austur Þelamörk sem ákveðið var að kanna frekar. Hefðu þau séð einhvern hlaupa úr farþegasæti bifreiðarinnar en ákærði setið undir stýri. Hefði lögreglan stansað við bifreið ákærða og afskipti höfð af farþega og ökumanni. Vegna fjölda farþega í bifreiðinni og þess að einn farþeganna var kunnugur lögreglu vegna fíkniefnabrota var ákveðið að kalla eftir liðsstyrk með fíkniefnahund. Hefðu fíkniefni fundist við leitina en þvagsýni hefði verið tekið á staðnum af ákærða sem hefði sýnt jákvæða svörun og ákærði því fluttur á lögreglustöð til frekari rannsóknar.

R-kk-nf O-kk-nf lögregluvarðstjóri kom fyrir dóminn og kvaðst hafa verið í eftirliti ásamt O-kvk-þgf þegar þau sáu bifreið aka austur Þelamörk sem ákveðið var að kanna frekar með. Bifreiðin hefði stansað við gróðurhús og þau séð farþega fara út úr bifreiðinni og hverfa bak við gróðurhúsið. Hefðu þau stöðvað lögreglubifreiðina við bifreið ákærða þar sem ákærði hefði setið undir stýri og bifreiðin verið í gangi. Vegna gruns um fíkniefnamisferli var kallað eftir liðsstyrk. Hefði þvagsýni verið tekið af ákærða sem sýndi jákvæða svörun og hefði ákærði því verið fluttur á lögreglustöð til frekari rannsóknar.

M-x-x S-x-x, kt. 000000-0000, Ástjörn 5, Selfossi, kom fyrir dóminn og kvaðst hafa verið farþegi í bifreiðinni með ákærða en þeir voru að koma frá Reykjavík. Hefðu þeir stansað í Hveragerði og verið þar þegar lögregluna bar að. Ákærði hefði þá ekið.

J-kk-nf K-kk-nf dósent gaf símaskýrslu fyrir dóminum. Kvað hann það magn amfetamíns sem mældist í blóði ákærða vera undir þeim mörkum sem væru í lækningalegum tilgangi. Kvað hann algengan helmingunartíma amfetamíns í blóði vera um tólf klukkustundir. Umbrotsefni kannabisefna gæti fundist í þvagi í langan tíma eftir neyslu; þekkt dæmi væri í allt að átta vikur eða jafnvel lengur eftir mikla kannabisneyslu, en ef miðað væri við eitt skipti gæti það verið í um eina viku. Kókaín í þvagi bendi hins vegar til nýlegrar neyslu en erfitt væri að fullyrða um það. Helmingunartími kókaíns í blóði sé um það bil ein klukkustund eða mjög skammur. Aðspurður kvað hann rannsóknir á blóðsýnum unnar eftir mjög ströngum stöðlum, til að tryggja að ekki verði mistök. Tvær mismunandi aðferðir væru notaðar til að komast að sömu niðurstöðu til að tryggja áreiðanleika rannsóknarinnar. Kvað hann sýnin koma númeruð frá lögreglu og við rannsókn á þeim væru nokkrar niðurstöður fengnar, svo ef mistök verða þá hafi mistökin átt sér stað áður en sýnin bárust rannsóknarstofunni. Þegar um væri að ræða bæði þvagsýni og blóðsýni þá styrki niðurstöður annars sýnisins niðurstöður hins sýnisins.

Niðurstöður:

Ákærði neitaði sök fyrir dóminum. Ákærði kvaðst hins vegar hafa ekið bifreiðinni frá Reykjavík en hann hefði ekki verið í akstri þegar lögreglan hafði afskipti af honum. Þá var ákærði ekki sáttur við niðurstöður rannsóknar á blóði hans en hann kvaðst ekki rengja niðurstöður matsgerðarinnar.

Með framburði ákærða sjálfs, um að hafa ekið bifreiðinni frá Reykjavík til Hveragerðis, og framburði lögreglumannanna O-kvk-ef I-x-x og R-kk-ef O-kk-ef, um að hafa séð ákærða aka bifreiðinni austur Þelamörk í Hveragerði, telur dómarinn fram komna lögfulla sönnun þess að ákærði hafi ekið í umrætt sinn. Ekkert hefur komið fram sem veikir sönnunargildi matsgerðar Rannsóknastofu í lyfja- og eiturefnafræði við Háskóla Íslands en í matsgerðinni kemur fram að amfetamín í blóði ákærða hafi mælst 55 ng/ml en í þvagi hafi fundist amfetamín, kókaín og tetrahýdrókannabínólsýra.

Í 45. gr. a. umferðarlaga nr. 50/1987 segir að enginn megi stjórna eða reyna að stjórna vélknúnu ökutæki ef hann er undir áhrifum ávana- og fíkniefna sem bönnuð eru á íslensku yfirráðasvæði samkvæmt lögum um ávana- og fíkniefni og reglugerðum settum samkvæmt þeim. Í 2. mgr. 45. gr. a. segir að mælist ávana- og fíkniefni skv. 1. mgr. í blóði eða þvagi ökumanns, teljist hann vera undir áhrifum ávana- og fíkniefna og óhæfur til að stjórna ökutæki örugglega.

Þá segir í matsgerðinni að tetrahýdrókannabínólsýra sé í flokki ávana- og fíkniefna sem óheimil séu á íslensku forráðasvæði. Ökumaður teljist því hafa verið óhæfur til þess að stjórna ökutæki örugglega þegar þvagsýni var tekið. Ákærði hefur því verið undir áhrifum ávana- og fíkniefna þegar lögreglan hafði afskipti af honum og braut því gegn 45. gr. a. umferðarlaga. Verður ákærði því sakfelldur fyrir þá háttsemi. Að þessu virtu þykir fram komin lögfull sönnun þess að ákærði hafi ekið undir áhrifum fíkniefna eins og greinir í ákæru og verður ákærði sakfelldur fyrir þá háttsemi sem er réttilega færð til refsiákvæða.

Samkvæmt sakavottorði ákærða var hann sviptur ökurétti með dómsátt í september 2005 og gert að greiða 50.000 króna sekt til ríkissjóðs fyrir brot gegn 37. gr. umferðarlaga. 9. ágúst 2006 gekkst ákærði undir sátt fyrir ölvunarakstur og var sviptur ökurétti í tíu mánuði auk þess að vera gert að greiða 80.000 króna sekt til ríkissjóðs og þann 19. desember 2006 var ákærði dæmdur til greiðslu 250.000 króna sektar fyrir að aka sviptur ökurétti og fleiri umferðarlagabrot. Um ítrekað brot er að ræða hjá ákærða nú og verður tekið tillit til þess við ákvörðun refsingar.

Þykir refsing ákærða nú hæfilega ákveðin 180.000 króna sekt sem ákærða ber að greiða innan fjögurra vikna frá birtingu dóms að telja en sæta ella fangelsi í fjórtán daga.

Með vísan til 165. gr. laga um meðferð opinberra mála skal ákærða gert að greiða allan sakarkostnað, sem er vegna rannsóknar á blóði ákærða og matsgerðar, 130.163 krónur, og þóknun skipaðs verjanda hans, S-kk-ef S-kk-ef hæstaréttarlögmanns, 136.950 krónur að meðtöldum virðisaukaskatti.

Ó-kk-nf H-kk-nf K-kk-nf sýslumaður flutti mál þetta af hálfu ákæruvaldsins.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, R-x-x W-x-x Z-x-x, greiði 180.000 krónur í sekt til ríkissjóðs innan fjögurra vikna frá birtingu dóms að telja en sæti ella fangelsi í fjórtán daga.

Ákærði skal sviptur ökurétti í tvö ár frá birtingu dóms þessa að telja.

Ákærði greiði allan sakarkostnað, 267.113 krónur, þar með talda þóknun skipaðs verjanda síns, S-kk-ef S-kk-ef hæstaréttarlögmanns, 136.950 krónur að meðtöldum virðisaukaskatti.

Á-kvk-nf G-kvk-nf.